U posljednjih nekoliko godina otkupna cijena kilograma jagoda u vrgoračkim poljima nikad nije bila veća, kreće se od 15 do 18 kuna po kilogramu, ovisno o danu. Treba istaknuti da je dio vanjske proizvodnje u poljima odnio proljetni mraz, pravih vrgoračkih jagoda ove godine nema baš u izobilju i zato je cijena toliko visoka u odnosu na prethodne godine.



No, dobra cijena vuče i neke druge probleme za sobom – lopove. Brzinom munje po Vrgorcu se proširila vijest kako su neki poljoprivrednici preko noći ostali bez svojih slatkih i slasnih jagoda.



Što je od toga istina, a što laž, htjeli smo čuti iz prve ruke od proizvođača. Prvo smo kontaktirali dvojicu većih da provjerimo što to ulica govori.



– Možda je netko obrao četiri, pet kilograma za sebe, ali nisam primijetio da su obrane veće količine – otkrio nam je jedan od najvećih poljoprivrednika.



Drugi je u svojem stilu kazao:



– Ma nisu dinje, vidio bih da su ukrali nešto više!



No, tu nije kraj priče, onda je došla informacija kako policija navečer patrolira uz plastenike u Rastoku, a jedan od poznatijih jagodara iz Oraha, čija obitelj već desetljećima sadi jagode, otkrio nam je zašto policija pojačano provodi ophodnje.



– Kradu jagode, sve smo prijavili policiji i zato oni malo češće dolaze u obilazak. Ljudi su se navečer organizirali i drže straže u svojim plastenicima, čuvaju jagode cijelu noć. Nije to lako gledati, cijelu se godinu mučiš oko toga, a onda ujutro dođeš i vidiš kako ti je netko obrao njivu – otvorio je dušu naš sugovornik.



Zanimalo nas je li tko dosad uhvaćen "s jagodama u rukama".



– Nije nitko odavde, te ekipe lopova dolaze sa strane, njih četiri, pet s autom. Ulete u plastenik, nitko ih ne vidi i za pola sata mogu ubrati 50 kilograma. Malu čašicu prodaju na Makarskoj rivijeri za 20 kuna. Sad zamislite koliko je to novca, na tome mogu uzeti 2000 kuna – kaže naš sugovornik.



Pitali smo ga bi li se fotografirao pokraj svojih jagoda i javno to rekao, da ljudi ne misle kako izlazimo u javnost s nekom pričom bez pokrića i imena.



– Već je nas nekoliko o tome razgovaralo, htjeli smo o svemu obavijestiti javnost. Ali morate razumjeti i nas, svi mi imamo po šest, sedam plastenika. Ako izađemo u novinama s imenima i fotografijama, doći će u zoru i iskidat će nam plastenike nožem, a jedan najlon za plastenik dođe 3000 kuna. Gdje smo onda? – kaže naš sugovornik iz Oraha, koji nas je zamolio da mu ni inicijale ne stavimo u tekst.